JMT วิ่งแรง 6% หลังโชว์กำไร Q2/63 “ออลไทม์ไฮ” แตะ 227 ลบ. แจกปันผล 0.45 บ.
JMT วิ่งแรง 6% หลังโชว์กำไร Q2/63 “ออลไทม์ไฮ” แตะ 227 ลบ. แจกปันผล 0.45 บ.
14 ส.ค. 2563

นายสุทธิรักษ์ ตรัยชิรอาภรณ์ ประธานเจ้าหน้าที่บริหาร บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT เปิดเผยถึง ผลการดำเนินงานงวดไตรมาส 2/2563 บริษัทฯ มีกำไรสุทธิทำสถิติกำไรไตรมาสสูงที่สุดของบริษัทอย่างต่อเนื่องอีกครั้ง สะท้อนความสามารถในการบริหารจัดการอย่างมืออาชีพ และเป็นธุรกิจที่แข็งแกร่งในทุกสภาวะเศรษฐกิจ JMT รับโอกาสเติบโตได้อย่างสง่างาม โดยมีกำไรสุทธิอยู่ที่ 227 ล้านบาท เพิ่มขึ้น 78 ล้านบาท หรือเติบโตร้อยละ 52 จากช่วงเดียวกันเมื่อปีก่อน และอัตรากำไรขั้นต้นเท่ากับร้อยละ 66 และอัตรากำไรสุทธิเท่ากับร้อยละ 30
“ในช่วงไตรมาส 2/2563 บริษัทฯ เดินหน้าซื้อหนี้เข้ามาบริหารเพิ่มอย่างต่อเนื่อง จากภาพรวมหนี้ด้อยคุณภาพ (NPL) ในระบบยังมีอยู่จำนวนมาก แม้ในท่ามกลางสถานการณ์การแพร่ระบาดของโควิด-19 บริษัทฯ มียอดจัดเก็บหนี้ (Cash Collection) ในช่วงครึ่งปีแรก เท่ากับ 1,699 ล้านบาท เติบโตร้อยละ 20 จากช่วงเดียวกันของปีที่แล้ว นอกจากนี้ มีกองหนี้ที่ Fully Amortized เพิ่ม ตัดมูลค่าเงินลงทุนหมด ทำให้สามารถรับรู้รายได้เข้ามาเต็มๆ ต่อเนื่องในครึ่งปีหลังนี้ หนุนการรับรู้กำไรอย่างมั่นคง” นายสุทธิรักษ์ กล่าว
ณ สิ้นไตรมาส 2/2563 บริษัทฯ มีพอร์ตหนี้ด้อยคุณภาพรวมประมาณ 189,156 ล้านบาท เติบโตจากไตรมาส 1/2563 อยู่ที่ 180,300 ล้านบาท สะท้อนความสามารถในการซื้อหนี้เข้ามาบริหารได้เพิ่มขึ้น และใช้เงินในการซื้อหนี้แล้วประมาณ 1,983 ล้านบาท จากงบลงทุนซื้อหนี้ปีนี้ที่วางไว้ 4,500 ล้านบาท มองโอกาสซื้อหนี้ในช่วงครึ่งปีหลังยังมีอีกมาก จากสถาบันการเงินจะเร่งทยอยขายหนี้ด้อยคุณภาพออกมาเพื่อปรับพอร์ต NPL และภาพรวมเศรษฐกิจสนับสนุนให้ปีนี้เป็นโอกาสที่ดีในการซื้อหนี้เข้ามาบริหาร ด้วยต้นทุนที่ดี และตอกย้ำ JMT เป็นผู้นำในธุรกิจหนี้ด้อยคุณภาพภาคเอกชนรายใหญ่ของประเทศ
ทั้งนี้ ที่ประชุมคณะกรรมการบริษัทฯ มีมติอนุมัติจ่ายเงินปันผลระหว่างกาล เป็นเงินสดจากผลการดำเนินงานงวดครึ่งปีแรก (วันที่ 1 มกราคม 2563 ถึงวันที่ 30 มิถุนายน 2563) ให้แก่ผู้ถือหุ้นในอัตราหุ้นละ 0.45 บาท วันที่ไม่ได้รับสิทธิปันผล (XD) 26 สิงหาคม 2563 และวันที่จ่ายปันผล 9 กันยายน 2563 เพื่อตอบแทนผู้ถือหุ้นที่ให้การตอบรับด้วยดีเสมอมา
ด้านราคาหุ้น JMT ปิดภาคเช้าที่ระดับ 28.50 บาท บวก 1.75 บาท หรือ 6.54% สูงสุดที่ระดับ 28.75 บาท ต่ำสุดที่ระดับ 27.50 บาท ด้วยมูลค่าการซื้อขาย 380.69 ล้านบาท